আঙ্কর থম
আঙ্কর থম বা নকর থম (খ্‌মের: អង្គរធំ উচ্চারণ [ʔɑːŋ.kɔː.tʰum]; অর্থ: "মহান নগরী") বর্তমান কম্বোডিয়ায় অবস্থিত খ্মের সাম্রাজ্য এর শেষ এবং সর্বাধিক স্থায়ী রাজধানী নগরী। দ্বাদশ শতকের শেষে রাজা সপ্তম জয়বর্মণ কর্তৃক এই নগরী প্রতিষ্ঠিত হয়েছিল। এর আয়তন প্রায় নয় বর্গকিলোমিটার, যার মধ্যে প্রাচীনকাল থেকে শুরু করে রাজা জয়বর্মণ এবং তাঁর উত্তরসূরীদের বিভিন্ন স্থাপনা বিদ্যমান রয়েছে। জয়বর্মণের রাষ্ট্রীয় মন্দির বায়ন নগরীর কেন্দ্রে অবস্থিত। অন্যান্য গুরুত্বপূর্ণ স্থাপনাগুলো উত্তর প্রান্তের বিজয় চত্বরকে কেন্দ্র করে গুচ্ছাকারে অবস্থিত। এটি একটি আকর্ষণীয় পর্যটন কেন্দ্র যেখানে সারা বিশ্বের পর্যটক ঘুরতে আসে।